amanoisuno/poetBack huggingface dataset:
覆舟山 曾極 
六代興亡貉一丘，繁華夢逐水東流。操蛇神向山前笑，三百年前幾度舟。
樂官山 曾極 
城破轅門宴賞頻，伶倫執樂淚橫巾。駢頭就戮緣家國，愧死南歸結綬人。
天門山 曾極  天门山
鯨翻鰲負倚江潭，天險由來客倦談。高屋建瓴無計取，二梁剛把當殽函。
西原 曾極 
衰草寒雲雁一行，牽愁水似九迴腸。游人欲問千官事，翁仲無言卧夕陽。
龍洞 曾極 
江流遠引背烟嵐，平陸何年重舉帆。斷岸插天危欲墜，六朝龍去祗空巖。
鍾山石 曾極 
戰血潛流石脈中，蒼崖鑿斷見殷紅。千年殺氣方回薄，草木無春山盡童。
梁金華宮石 曾極 
照影清溪眩怪奇，推遷十代市朝非。莫欺蘚眼蒼苔面，曾伴昭明識蔡妃。
大江 曾極 
烽烟歲歲滿江干，將師誅求盍少寬。未得三軍如挾纊，憑誰數處護風寒。
秦淮 曾極 
鑿斷山根役萬人，祖龍癡絕更東巡。石城幾度更新主，贏得淮流尚繫秦。
玄武湖 曾極 
當日湖光澈鏡心，龍旗鳳吹此登臨。而今鐵馬迴旋地，斜照黄塵一尺深。
四太子河 曾極 
上東門嘯本同科，天誘金人智詐多。刁斗夜鳴兵四合，五更平陸已成河。
西浦 曾極 
珠璫錯落江皋佩，羅襪輕盈洛浦妝。欲採蘋花擲春信，停橈難覓杜蘭香。
桃葉渡 曾極 
裙腰芳草抱長隄，南浦年年怨別離。水送橫波山斂翠，一如桃葉渡江時。
采石渡 曾極  长江
石琢浮屠遍水濱，興亡歲久已成塵。長江靜夜蘆花月，莫信牽愁撥櫂人。
五馬渡 曾極 
仲達欺孤與操同，豈能長世撫提封。瑶圖暗換君知否，班特浮江自化龍。
白鷺洲 曾極 
江水悠悠綠染衣，淮山渺渺翠成圍。南朝鷺序歸何處，唯見滄洲白鳥飛。
黄天蕩 曾極 
受金縱敵將何知，曹沬功名失此時。雁足不來貔虎散，沙頭蚌鷸謾相持。
三十六陂 曾極 
渺然三十六陂春，石黛潮生歲歲新。楊柳杏花渾好在，吟邊只欠跨馿人。
胭脂井 曾極 
寒泉玉甃沒春蕪，石染胭脂潤不枯。杏怨桃羞嬌欲墮，猶將紅淚洒黄奴。
寶公井 曾極 
一片當街百尺深，行人環轍免苔侵。塵容俗狀暫窺影，欲汲寒泉洗此心。
木圍 曾極 
寢殿重重設木圍，崎嶇天位不勝危。高人巢許應知此，占得箕山最坦夷。
射殿 曾極 
鶴蓋陰陰覆苑牆，更添蒼雪助清凉。高皇儉德規模遠，不作南朝石步廓。
行廊 曾極 
負矢前驅敵未擒，虎侯高揭意何深。文皇決拾精天下，偏愛良工辨木心。
古龍屏風 曾極 
乘雲游霧過江東，繪事當年笑葉公。可恨橫空千丈勢，剪裁今入小屏風。
新亭 曾極 
青山四合遶天津，風景依然似洛濱。江左于今成樂土，新亭垂淚亦無人。
賞心亭 曾極 
柱上題名客姓蘇，江山清絕冠吳都。六花飛舞憑闌處，一本天生卧雪圖。
冶城樓 曾極 
裊裊疎林集晚鴉，鍾山雲氣入簷牙。何人乘月吹長笛，夜看雲陵百萬家。
南軒 曾極 
劍磨馿膊倦征途，三歲南軒客寓居。建業水甘供日飲，波間亦有武昌魚。
板橋 曾極 
輪鞅千年路欲迷，板橋名在市朝非。玄暉太白微吟處，獨酌悠然命駕歸。
高座寺 曾極 
石子岡前高座寺，犢車曾向此徘徊。清談未解傾人國，更引番僧度海來。
清凉寺 曾極 
秋月春花迹未陳，衮龍曾遶夢中身。夷門金鼓從天落，驚起床頭鼻鼾人。
同泰寺 曾極 
布薩開齋涕泗揮，大通基在昔人非。此身終屬侯丞相，誰辦金錢贖帝歸。
宋興寺 曾極 
晉至昌明祚已終，讖文猶有兩昏童。桓玄偷得宮中璽，却屬新河伐荻翁。
湘宮寺 曾極 
數椽敗屋湘宮寺，虞愿忠規正凜然。十級浮屠那復有，虛拋貼婦賣兒錢。
鐵塔寺 曾極 
逝水無情去不囘，黄簾窣地隔風埃。摩挲鐵塔堪流涕，此是先皇思子臺。
寶公塔 曾極 
六帝園陵墮劫灰，獨餘靈骨葬崔嵬。行人指點雲間鶴，喚得齊梁一夢回。
長干塔 曾極 
十丈祥光起相輪，鐵浮屠鎮法王墳。只愁西域神僧至，夜捧長干剎入雲。
劉莎衣菴 曾極  长江
佛狸麾騎飲長江，呼吸安危闔國忙。南北兩家都換主，從容一語悟高皇。
八功德水 曾極 
數斛供厨替八珍，穿松潄石瑩心神。中涵百衲烟霞色，不染齊梁歌舞塵。
後主祠 曾極 
真珠簾下變離聲，多少嬙妃掩袂聽。贏得牢愁三萬斛，孤舟撐入大梁城。
荆公祠 曾極 
霜筠雪竹古精藍，投老歸與志自甘。一食萬錢終忍垢，魚羹飯美憶江南。
文孝廟 曾極 
德隠前星民已和，山隈水曲廟何多。皇孫不得承天統，猶使而翁恨蠟鵝。
謝玄廟 曾極 
兒輩能軍國未危，更令朱序助聲威。秦人若也全師集，雲母車盛晉鼎歸。
蔣帝廟 曾極 
白馬千年繫廟門，爐烟浮動衮龍昏。闔棺謾說榮枯定，青骨猶當履至尊。
吳大帝廟 曾極 
曾將一劍定全吳，斗大祠庭泣楚巫。故國神遊應撫掌，蘆花楓葉幾年無。
晉元帝廟 曾極 
茅茨綿蕝寄江東，陵廟回看渫血紅。右衽危冠纔自保，未能無責敢言功。
中主像 曾極 
乘時草竊豈無人，三主相傳事有因。畢竟老天憐一念，據敖爲粥活饑民。
謝公像 曾極 
失喜向來因折屐，含悲今日爲聞箏。人間悲喜何時了，携伎東山載酒行。
大茅君像 曾極 
面如赬玉碧矑寒，散髮垂腰槲葉乾。不向大茅峰頂見，時人多作伏羲看。
吳大帝陵 曾極 
老瞞虎裂橫中州，何物生兒作仲謀。四十帝中功第一，壞陵無主使人愁。
荆公墓 曾極 
誤把清標犯世紛，平生忠業自超羣。如何今代麒麟閣，只道詩名合策勳。
卞將軍墓 曾極 
握節顔公拳透爪，歸元先軫面如生。晉陵發掘今無主，獨有忠魂占冶城。
張麗華墓 曾極 
伴侶聲沉王氣銷，香魂血涴有誰招。蓬科三尺光塵在，猶作臺城花月妖。
臺城 曾極 
紫蓋橫天整復斜，興亡接翅似昏鴉。舊時石闕摩雲處，荻屋荆扉一兩家。
宋受禪壇 曾極 
赤紙藤書宋鼎歸，寄奴柴燎告功時。普天大慶交新主，唯有徐公雙淚垂。
南唐郊壇 曾極 
上帝神兵破石頭，別離歌管六宮愁。燔柴空有高壇在，乞與千年麋鹿遊。
李氏宮 曾極 
埋愁無地奈君何，可是黄壚飲恨多。玉鏡臺前棄脂水，深泉流汞尚盈科。
華隠樓 曾極 
松聲聽罷獨看雲，華隠樓中控鶴身。治國神方難自獻，祗將本草語時人。
華林園 曾極 
羽葆來臨鼓吹停，華林暢飲倒長瓶。萬年天子瞢騰眼，錯認長星作酒星。
養種園 曾極 
百花堂裏賞芳菲，江左霸臣淚濺衣。腸斷上林桃李樹，春風一半未全歸。
潑墨池 曾極 
二酉珍儲已徧窺，仙班寧肯列愚癡。注經穴石須勤苦，留得千年潑墨池。
商飈館 曾極 
商飈基在昔人非，草木猶爲富貴移。曾是六朝歌舞地，黄花一半染胭脂。
夢筆驛 曾極 
晉尚清談筆力衰，文章高下亦隨時。景純不作文通死，五色毛錐付與誰。
蛇盤驛 曾極 
枳籬華屋半雕殘，列肆屠羊客卸鞍。霸氣銷沉形影歇，龍盤何事作蛇盤。
射雉場 曾極 
不整軍容北射狐，却資媒翳取歡娛。山梁飲啄關何事，浪費君王金僕姑。
烏衣巷 曾極 
吳兵曾駐黑雲都，江左夷吾此卜居。休把烏衣輕馬巷，懸鶉結駟總丘墟。
鍾山番人窟 曾極 
千羣鐵騎遠來侵，鑿穴鍾山用意深。天塹連空遮不斷，烟塵直到海中心。
展上公 曾極 
浩劫循環無始終，年年玉李杲春空。初成未占茲山頂，古老唯傳展上公。
東晉 曾極 
斷簡殘編迹可尋，諸賢興復不關心。未應全罪王夷甫，一任神州自陸沈。
漁父 曾極 
智士旁觀當局迷，滄浪釣叟出陳詩。江頭風怒掀漁屋，底事全家醉不知。
昇元閣鐸 曾極 
摩挲石柱蘚痕斑，亡國如鴻去不還。無復切雲三百尺，祗傳風鐸在人間。
孫陵鵝眼錢 曾極 
六代初終幾變遷，孫陵無樹起寒烟。青蚨細薄如榆莢，猶是當年買笑錢。
澄心堂 曾極 
楮生玉面務深藏，未肯橫陳翰墨場。一幅降牋何用許，價高緣寫宋文章。
德慶堂字 曾極  长江
森然筆勢聚干將，氣軋鍾王未肯降。惆悵當年鐵鈎鎖，可能無意鎖長江。
南唐金銅香爐 曾極 
製作元從建業宮，形模奇古雜金銅。烟昏塵暗君休笑，曾在紅羅扇影中。
南唐宮中殘獐 曾極 
周廬巡徼列千兵，那得殘獐墮禁庭。鹿走棘生先有象，天文未必直狼星。
南唐遣使 曾極 
談鋒亹亹折强隣，專對當年亦有人。國老胸中兵百萬，不將全力靠江神。
玉樹後庭花 曾極 
結綺臨春成草莽，繁華都入暮烟中。後庭玉樹迎秋色，猶带張妃臉上紅。
三段石 曾極 
凜然皇象法書存，重屋應無野火焚。割據英雄餘一念，斷碑千載尚三分。
沒字碑 曾極 
漫漫荒池浸綠蕪，殘碑一丈載龜趺。當年刻畫書勳閥，雨打風吹字已無。
校官碑 曾極 
風摧雨剝校官碑，集古先生竟不知。同是光和千歲刻，未容苦縣獨稱奇。
石麒麟 曾極 
短樊長塹起寒烟，知是何人古墓田。千歲石麟相對立，肘騣膊焰故依然。
石步道中有石麒麟數十 曾極 
地悴天荒丘隴平，難從野老問衰興。蒼烟落日低迷處，折足麒麟記壞陵。
水精大珠 曾極 
冰玉摩尼如鵠卵，大千世界倒懸中。何人提向江頭照，照見神州一半空。
輜車 曾極 
婭姹吳音今古同，宮粧袨服已成空。雕文結角輜車巧，猶有梁陳宮掖風。
决囚燈 曾極 
五詳三覆始施刑，明滅蘭膏豈足憑。可惜當年殺嚴續，無人爲益决囚燈。
江南錄 曾極 
自古嬰鱗或似狂，按誅潘佑事堪傷。憑誰寄語徐常侍，不殺忠臣國未亡。
蜀海棠 曾極 
傳芳遠遠自西隣，錦傘高張熨眼新。花睡覺來紅淚落，年年如憶故宮春。
鳳州柳 曾極 
蜀主函封遣使時，芳根元自鳳州移。柔荑醽醁今安在，唯有青絲拂地垂。
南燭草木 曾極 
駐采還年枉費功，羞將老色照青銅。仙方石䭀無消息，南燭垂珠顆顆紅。
榠樝 曾極 
子丹進饌色微黄，仙老調胹有禁方。五和糝奇無處覓，榠樝新熟壓枝香。
青松路 曾極 
致君堯舜事何難，投老鍾山賦考槃。愁殺天津橋上客，杜鵑聲裏兩眉攢。
挽真西山二首  其一 曾極 
雲出西山雨未成，已聞華表鶴飛鳴。聲名未必少黄霸，禮樂正緣無孔明。天下已傳新宰相，胸中不改舊書生。寒蟾沒入少微去，從此泰階何日平。
挽真西山二首  其二 曾極 
一片誠心并若丹，愛民何止十分寬。不成中國相司馬，空使蒼生望謝安。廣益集思今已晚，以明佐聖古來難。治平一卷黄扉墨，留與君王拭淚看。
上朱晦庵 曾極 
玄天默無言，妙契有伏義。爰初畫八卦，聖學乃肇基。於皇陶唐氏，□心折危微。魯叟述六經，爲世立範圍。正色斥詖淫，鄒孟獨先幾。道喪向千載，華風變醇醨。皇綱一以振，屬此文明時。真儒出河洛，堅白不磷緇。探我囊中膠，續彼桐上絲。徽音嗣正始，但惜和者稀。祥麟雖見獲，鳳鳥終來遲。珍重武夷翁，斯文今在茲。巖棲三十年，著書覺群迷。往者不可諫，來者猶可追。趨隅偶未諧，夙昔夢見之。散髮弄五絃，彈作南風詩。曲終起長嗟，絃絕有餘悲。止止不復彈，繆然歌采薇。鸞翮有時鎩，鴟鳶刺天飛。公乎抱高寒，歲晚將安歸。
蔡西山貶道州 曾極 
四海朱夫子，徵君獨典刑。青雲伯夷傳，白首太玄經。有客憐孤憤，無人問獨醒。瑶琴空寶匣，絃斷不堪聽。
文公先生挽詞 曾極 
皇天開太極，庚戌聖賢生。六籍文將絕，千年道復明。淵源羅仲素，師友李延平。遶舍閩溪急，潺湲洛水聲。
濂溪 曾極  庐山
逍遥社裏周夫子，太極圖成晝掩關。欲驗箇中真動靜，終朝臨水對廬山。
送真泉州 曾極 
隠然風節動朝行，屢叩龍墀貢皂囊。未促相如歸蜀道，翻令汲黯去淮陽。便藩自足榮萊服，邃殿誰當補舜裳。急召諸賢固根本，璽書早晚出明光。
寄陳正己 曾極 
扊扅深閉斷經過，倒摺塵編且卧痾。九十日春晴景少，一千年事亂時多。吟成楚些翻愁絕，鬢染吳霜奈老何。心鐵正堅思急試，憶君中夜起悲歌。
春望 曾極 
樓上從容曉日明，春風隨處動郊坰。定知有象根沖漠，未信至真惟杳冥。萬化淳時雲靄靄，一元亨處雨零零。無言共倚闌干曲，綠滿原田水滿汀。
約友人賞春 曾極 
人生何事最爲親，不看春容不識春。岸柳細摇多意思，野花初綻足精神。精神識得施爲別，意思到時言語新。爲報同門須急賞，莫教春去始傷春。
游寒巖  其一 曾極 
金玉其相一兩花，遐心空爲爾興嗟。山礬不用來修敬，只許江梅共一家。
游寒巖  其二 曾極 
黄瑶白璧綴幽花，珍重高人爲嘆嗟。織女橫河溪月墮，杯盤狼籍水仙家。
松 曾極 
彙進群奸卒召戎，萌芽培養自熙豐。當時手植留遺愛，只有巖前十八公。
清凉廣惠禪寺 曾極 
鳴鞘響斷苑牆平，敲戛惟聞風玉聲。三百年間陵谷變，寒潮不到石頭城。
往舂陵作 曾極 
杖策行行訪楚囚，也勝流落嶠南州。鬢絲半是吳蠶吐，襟血全因蜀鳥流。徑窄不妨隨繭栗，路長那更聽鈎輈。家山千里雲千疊，十口生離兩地愁。
題識山堂 曾極 
抉開雲氣從天末，喚得爐峰入坐閒。似見二林春靄靄，殊聞三疊水潺潺。
寄陳正己 曾極 
十載憂迫髮半華，東山有意凈胡沙。公車戰策三千牘，腹笥兵書五十家。好佩青萍光奪月，莫驚赤羽氣成霞。嗟予本亦輕生者，欲渡黄海擲馬撾。
題太平宮 曾極 
前朝失太平，仙館寄空名。日日有秋色，房房聞水聲。碑傳吳叟畫，殿厄建炎兵。舊物雲關在，新宮再落成。
六朝 曾極 
倒指六朝事，江城不忍登。燕巢非故宅，兔窟徧諸陵。亹亹稱王霸，嗟嗟感廢興。青山龍虎在，金氣又消凝。
大唐 曾極 
仁義晉陽主，神功致太平。子孫承事業，婦寺竊權衡。府衛兵先壞，租庸調不行。未幾三百載，逆賊入宮城。
五代 曾極 
弒篡起交爭，中原戰血腥。王庭更五姓，民戶乏孤丁。耕織常年弛，干戈甚日停。聖人祈早降，香霧達高冥。
三十六宮 曾極 
曲閣便房三十六，欲迴舞袖不容身。黄金壁带今安有，笑殺宣和大內人。
雨華臺 曾極 
晝可騎虹夜摘星，山根萬瓦碧磷磷。雨臺不爲雲光老，一洗南朝戰伐塵。
和李璧凌丹亭 曾極 
思陵宸翰麗昭回，閣下金□長紫苔。試向凌丹尋妙墨，何時真見白雲來。
凌丹亭 曾極 
路轉峰回杳靄中，石壇幡影表真風。憑誰貌取清虛老，與對濂溪太極翁。
挽蔡西山先生 曾極 
天子中年後，名家信有初。身罹鈎黨禍，學稿啟蒙書。木直宜先伐，蘭芳竟自鋤。首陽千駟馬，後世定何如。
紅泉精舍 曾極 
十里長松一幅巾，溫湯浄濯滿衣塵。石門隔斷世間事，仙窟能容鶴上人。已主謝公爲北道，更依華子作西鄰。紅泉可酒兼宜茗，便合躬耕老此身。
和謝康樂華子岡韻 曾極 
隠仙無定在，館宇非一山。華子出商洛，巢雲府渴泉。嬴顛劉蹶際，師生自爲賢。頗哀區中人，峰嶺起新阡。决絕目下事，駕鴻凌紫煙。身隠焉用文，滅跡隠空筌。雲仍散洲渚，世漁業相傳。笭箵挂虎落，舴艋當門前。蹇予厭世議，企石聽潺湲。山空月明時，足音自跫然。
遊華子岡紅泉碧澗 曾極 
去城纔半驛，深谷自逶迤。藤絡崩崖石，松垂倒地枝。寒山縮毛髮，碧澗照須眉。霜氣全消歇，空存太傅祠。
雜興  其一 張鎡 
聖學律萬世，玉振仍金聲。大賢務矯俗，始以和自名。智者稽所終，流弊固難行。求圓能捨規，魯男烏可輕。
雜興  其二 張鎡 
城河固金湯，穀帛堆丘山。雷風走號令，足以威百蠻。秦人昔恃此，燒書無愧顔。叢祠夜篝火，赤蛇先據關。誰知小國魯，抗衡齊晉間。獨能秉王禮，足以銷鄰姦。舞干服三苗，可仰其可攀。
雜興  其三 張鎡 
原子何所得，所得在養心。澹然處窮閻，蓬蒿絕車音。結駟者誰子，排門願同襟。乃知能辯者，於道未爲深。
雜興  其四 張鎡 
日暮前道遠，紛紛倒行多。胡不秉明燭，整駕歷前坡。既衰不戒得，有如聖言何。平公七十翁，師曠猶琢磨。
雜興  其五 張鎡 
管仲相齊國，童子猶羞稱。確守害霸說，三王亦可成。寸短有所長，貪賢况誠切。莫問九合功，詠此宜擊節。
雜興  其六 張鎡 
文仲蔽展禽，難逃竊位名。張湯法家流，推賢被嘉聲。公道日月如，無私天下行。治古本根此，所以休甲兵。嗟嗟祁大夫，舉善何其宏。曰讎吾甚惡，曰子非私情。一旦俱薦引，晉伯由此成。後世益多嫌，山林老公卿。
雜興  其七 張鎡 
伯牙善鼓琴，知音一子期。已得慰生平，絕絃勿復悲。深沉揚執戟，玄文準伏羲。千年未願賞，豈欲求當時。
雜興  其八 張鎡 
泱泱古齊邦，中有秉節臣。其國不能舉，燕師知寵珍。生不食君祿，勢或去諸鄰。莫往徑絕脰，用愧軒冕人。當年處高位，十萬當逡巡。所以休明時，朝廷足嘉賓。
雜興  其九 張鎡 
善人所至處，鳳儀氣芝蘭。同德自相求，肯因休顯看。後來世道交，祗趨勢與官。廉頗共翟公，雅抱常自寬。
雜興  其一○ 張鎡 
小器酌升斗，渠寧同釜鍾。心公德始宏，一介稱能容。將軍見何卑，偏忌相如功。卓哉全璧賢，懷才肯爭鋒。悔過猶可稱，服善交情終。
雜興  其一一 張鎡 
吳起棄骨肉，用釋魯君疑。蕭何買田宅，更要漢祖知。結繩可息爭，書契計已癡。反覆者人心，周防良足悲。曾參殺人謗，三至母信移。君臣不易逢，終始貴難離。
雜興  其一二 張鎡 
金珠不解憂，麴糵堪適情。隘哉沉湘人，獨以醒自名。生居禁酒國，焉得壺觴傾。閉門求一醉，無乃干天刑。若伊曠懷襟，道在寧營營。詳觀中聖言，當與智者評。
雜興  其一三 張鎡 
堂陛分古始，高卑定常儀。拳拳三顧頻，未敢臣其師。至寶價婆娑，塵面誰復窺。有人果善酬，何苦不售爲。木牛流馬機，小智那足奇。甄別蘭與艾，忠誠真弗欺。功大天實吝，滯迹烏能知。臣主施報恩，足爲萬世規。
雜興  其一四 張鎡 
有虎南山南，有石北山畔。虎石人未辨，箭發石遂貫。一朝兩生心，見石不見虎。若向虎石求，引滿徒自苦。
雜興  其一五 張鎡 
河南牧羊兒，不識奇字書。君王事邊頭，無亦官帑虛。慨然分家資，補國何勤渠。詎有忠於君，而謂不學歟。毋令敗羣語，緱氏果有餘。惜哉封禪主，更欲取名譽。歲晚責緣飾，宜其返田閭。
雜興  其一六 張鎡 
真才當自重，躍冶非良金。世儒識拔鮮，志士違本心。慷慨自鋪陳，庶幾有知音。但恐北風扇，虛言難保任。快哉東方生，可喜未可欽。
雜興  其一七 張鎡 
聖道由書傳，秉畀火于秦。漢興反秦暴，見儒猶駡嗔。董子惟有志，耿耿誰與陳。使時三策行，焉老諸侯賓。
雜興  其一八 張鎡 
子雲閉門學，非願雕蟲稱。於道實有省，爵位豈所營。洙泗嗟已遠，惜不偕羣英。太玄法言書，莫誚徒擬經。
雜興  其一九 張鎡 
漢代嘉唐虞，欲以儒理國。公孫談治道，純駁互失得。廣大語尤害，開邊心莫極。無怪淮南謀，日夜憚汲直。東閣禮諸賢，脫粟自爲食。欲以此自文，後世有真識。
雜興  其二○ 張鎡 
言貌難取人，宣尼竊丁寧。如何汝南許，輒擅月旦評。觀其察曹瞞，一言盡生平。勿謂鑒裁乏，一門稱弟兄。
雜興  其二一 張鎡 
林宗真傑士，甑墮識孟敏。初無一語交，肺腑已窺盡。人才處東京，郭許能汲引。幾時不生賢，弗遇即泯泯。
雜興  其二二 張鎡 
道德釀搢紳，睟容無點塵。望之鄙吝消，矧得累夕親。緬思闕里化，四教隆諸身。濟濟三千徒，變蒙盡爲仁。賢聖雖不同，氣類當等倫。叔度亦我師，千載風如新。
雜興  其二三 張鎡 
達士樂貧賤，本非沽激心。豈真昧生死，而計樂淺深。辛勤畢婚嫁，塵慮寧更侵。高蹤五岳遊，乘風擬相尋。
雜興  其二四 張鎡 
山川萬代留，人物有時盡。慷慨羊叔子，登臨重嗟憫。功名垂櫜來，老去載倉囷。焉有利在民，轉盼聲即泯。非真弔古往，借言聊自引。湛也窮其心，欲嘿不能忍。惜昧無去來，徒知幻與影。
雜興  其二五 張鎡 
征南勳業手，顧乃玩簡策。麟經日月垂，左氏實有力。爲渠作忠臣，訓義訂今昔。後來縫掖子，開卷隨有益。果能作蹄筌，此學不妨癖。
雜興  其二六 張鎡 
龍泉伴太阿，潛伏知幾秋。光氣不容揜，夜夜衝斗牛。一朝掘青苔，雙龍獲兼收。拭以華陰土，百神見之愁。若使無張雷，恐非劍所羞。
雜興  其二七 張鎡 
天一即生水，語性何潔清。未嘗使人貪，酌之失廉稱。夷齊素高蹈，想非常飲冰。仁鄙成自取，處默先內明。
雜興  其二八 張鎡 
南渡人物中，第一數安石。經營江左民，成敗固先識。苻堅擁百萬，朝野總憂色。長驅不量德，在法真餌敵。談笑付兒輩，茲豈試一擲。捷至偶折屐，胸中未易測。議者謂矯情，妄意窺悃愊。
雜興  其二九 張鎡 
聖狂霄壤分，其端在一念。去惡向忠義，如病用良砭。方貽害於人，蛟虎羣兇焰。及其懲艾餘，大節秉無欠。卓絕補過功，炳炳照鉛槧。乃知春秋意，惡惡待終厭。
雜興  其三○ 張鎡 
實修名自來，猶影長隨身。惑者偏忌嫉，終之反累人。况馳死後譽，何關一丘塵。所以識達早，托醉全吾真。歸興因蓴鱸，口腹何足陳。到今吳江水，秋至清粼粼。
雜興  其三一 張鎡 
淵明膝上桐，一絲不肯挂。彈聲聒天地，無人知此話。謂琴只這是，世間何用絃。謂在有無中，其然豈其然。
雜興  其三二 張鎡 
太沖十年功，僅了三都賦。藩溷著紙筆，欲以疏吾句。文章流至是，已失古人步。喜怒哀樂情，一發中韶濩。不見風雅篇，豈效女功蠹。
雜興  其三三 張鎡 
掄才如百藥，治效各不同。儻能區別性，當聚和扁功。武德定亂後，諸公悉登庸。帝久知所長，未欲任己聰。品題資確論，毫髮無蔽蒙。三傑隆漢業，六英夾唐宗。無人可能國，我欲振古風。
雜興  其三四 張鎡 
至藝得於天，音律誰同明。道上車鐸逢，地底黄鍾成。偉哉創業主，用才極其精。太常識斯人，吾知不負丞。忽疑貞觀間，四海幾措刑。遐想登后夔，巍巍治難名。
雜興  其三五 張鎡 
馬生客新豐，悠然酌斗酒。若謂傲旁人，曠士亦何有。有志曾未識，偶與麴糵友。異時依風雲，黄壚一回首。
雜興  其三六 張鎡 
照乘復垂棘，固足爲國寶。朝有宣力賢，愛惜莫草草。成湯昔在上，剪髮救枯稿。念民有念己，頃刻動穹昊。太宗療功臣，亦本爲民保。斷鬚疾其愈，大勝琮璧禱。
雜興  其三七 張鎡 
秦王既集統，作樂昭治功。前日威武地，今還見聲容。一時聳觀瞻，唯貪激英雄。鄭公獨俛首，孰能察聖衷。暮年伐遼東，事幾敗乃翁。良臣不在傍，有悔應無窮。
雜興  其三八 張鎡 
唐家盛詞華，培本自武德。投戈闢文館，英士來翼翼。訪政討典墳，分夜亡倦極。當時瀛洲目，意氣寧偪仄。言詩到李杜，騷雅並區域。爲文至韓柳，秦漢等風力。後世不推原，第賞紙上墨。焉知昔人心，求效非頃刻。
雜興  其三九 張鎡 
風月屬漁樵，真味豈能領。雍容補國手，斯宜理烟艇。樂天未歸時，極口獻忠鯁。十上九不行，回身避機穽。酒徒與詩伴，共煮香山茗。流傳畫九人，公貌粹而整。
秦女行 張鎡 
妾家秦關中，白玉爲重堂。堂前翠簾鈎，一一金鴛鴦。暖艷照綺席，新聲按笙簧。妾小不解事，戲劇珠樓旁。蜂蕊擷穠杏，鶑枝蔭垂楊。阿母喜秀慧，鞶絲教縫裳。年齒漸長成，自製紅襦長。弄杼織繁錦，錯綜飛鳳凰。體柔生玉膩，國色凝天香。不假粉黛妍，差作時世粧。悅己求得逢，晨夕勞衷腸。苟合必易散，良賈宜深藏。
錦池芙蓉盛開與譚德稱何國叔曾無逸王季嘉呂浩然張以道小集以東坡詩細思却是最宜霜分韻得却字 張鎡 
道人有園居，其門可羅爵。夫何諸賢傑，疎野盡闊略。聯鑣過柴荆，慰藉淡與泊。爾時木芙蓉，酣酣縱雲萼。呼酒亟對之，不復次杯酌。西風吹雨小，池波晚烟閣。紅癡高髼鬆，翠閙競參錯。談叢及笑粲，大勝世俗樂。翹摇鵬鳳羣，著我慙瘦鶴。區中有此不，今古一開拓。山林豈細故，人願要天諾。侵尋霄霏舉，乃獨趣丘壑。探韻睨大巫，疾走宜退却。簪花謝慇懃，敢避句惡弱。從今數名芳，消真屢成約。
足疾愈約客遊湖上園 張鎡 
平生志四方，豈願守三窟。超凌風中驥，振迅霜後鶻。無何足受濕，步履遽臲卼。投鍼痛循筋，濯藥熱透骨。重纏韈中絖，嬾顧囊內笏。長懷駱賓王，曠邁困沉泊。胸蟠經綸業，與氣共振拔。紛紛灞上旅，太半貴肥腯。儻其尚細謹，俗眼愈超忽。臨壚指醇酒，洗滌去泥淈。器宏事果遂，闊步黄金闕。宿來病殊減，砌域可踔越。拘攣日既深，得差興尤發。湖山想貽笑，相忘兩逾月。霜花著紅小，幽香逗疎樾。風晴春一似，携具任倉卒。招邀二三子，才思湧難竭。却愁費吾詩，筆端口方訥。
觀舊寫照有感 張鎡 
趙茂寫我真，今朝喜重見。相望十五載，容貌盡更變。恰如逢故人，省認向時面。自憐歲月去，亟若弦上箭。其間憂與病，往往幾歷遍。寒暑外侵薄，思慮內縈纏。幻形類草木，熟能永葱蒨。髮幸纔半白，登臨未衷倦。逍遥溪復壑，安穩寢并膳。十年每一畫，能用幾何絹。會看烏帽下，滿垂銀色線。莫嫌老易來，身健儘堪羨。頼有難畫者，炎天飛雪片。浩劫且長存，那隨時序轉。
次韻清閟對月 張鎡 
氍毹恣懶倦，晚夢聊一中。夢游玉蟾宮，朱扉釘金銅。天寬珮聲微，非關夜無風。覺來動惋嘆，緒猥紛愁攻。人間無了期，得失爭雞蟲。竹邊念小童，有酒清如空。
重午 張鎡 
林間忘時節，今朝忽重午。雨過天未昧，輕陰障初暑。追思兒童日，爭先纏綵縷。葵榴映昌歜，梅李參角黍。書堂給休假，歡呼屢跳舞。但喜逢佳辰，那知歲如許。遄經六六回，勞生竟何補。幸早安靜樂，飛潜伴鱗羽。猶憐艾作人，獰瞠儼當戶。想其亦自畏，勢險正騎虎。孰若平地我，不隨時仰俯。門前鷗鷺波，宅畔花柳圃。晨看一卷經，暮飲三杯醑。詩成時落韻，格調任踰矩。大勝汨羅人，獨醒徒自苦。
中秋後一夜觀月 張鎡 
昨夜月色佳，孤坐不及賞。深嘆一歲中，此景無復兩。冒冷試出戶，霧氣方漭沆。金行既中分，宇宙萃澄漺。堂堂大圓鏡，倒攝山河像。或云有桂樹，强作枝葉想。疇能窮兆朕，聊爾付惚怳。曾無驚鵲飛，但聽悲蟲響。氣舒厭偪仄，望極增嘆仰。今夕看尤好，流光透帷幌。祗欠些子緣，照物尚晶爽。盆池局牆角，刺歷認菰蔣。病餘不舉酒，安得詩思廣。何當揖浮丘，跨鶴離塵坱。
重九日病酒不飲而園菊已芳薄莫吟繞亦有佳興因和淵明九日閒居詩一首聊見嚮慕之意云 張鎡 
心境本一如，美惡緣妄生。惟今尋常日，强以重九名。入秋雨澤慳，連朝更晴明。木葉未苦凋，禽鳥皆春聲。寓形天宇內，自顧非壯齡。年年登高時，無菊酒漫傾。何如茲歲好，金英照軒榮。遠懷柴桑翁，合處無疑情。不飲還醺然，妙寄由天成。
夜興 張鎡 
老火頓掃迹，顥氣凝清英。病悰少棲泊，循簷聽風聲。桂魄未及圓，列緯已讓明。銀潢誰决流，靜向蒼旻傾。引領欲縱望，衆屋高崢嶸。又成興局促，萬里孤遐征。陰牆想露漙，夕蔓粘青螢。怯冷獨歸戶，搔頭對長檠。咨嗟分賦薄，煮藥過半生。隨緣但順受，境逆或漸平。年年中秋夜，裴回曉鐘鳴。屈指行復來，得失當除乘。
癸卯立秋後一日鑿井竹間 張鎡 
茲歲苦告晹，旱熯彌五旬。老火秋益焚，陽螭燎朱鱗。小寢屢亭午，牀移瞰墀垠。迎南有風到，汛掃方無塵。髯奴挈缾水，云此乞諸鄰。同居雖楹連，列位難地均。舊井蔭一亭，經夏汲取頻。霤澤既稍愆，土脈幾就湮。倏思書齋外，牆西種叢筠。而間事墾掘，泉眼當津津。涓辰甲戌良，霜鍤穿苔茵。下浚十尺餘，疏泥出膠墐。靈泉果旁溢，清泠潔如銀。板松實爲底，環塼虛至脣。汞沙赤顆塊，石英紫璘皴。投置可蠲疾，釀麴尤甘醇。青絲繫銅壺，挹玩醒心神。當年負暄老，猶將獻嚴宸。九重方焦勞，渴饑念黎民。昨暮雨一篩，四野艱敷勻。今晨直言詔，庶政勤咨詢。諫聽將必行，純誠動蒼旻。沾蘇徧原畝，丕昭吾君仁。
賀尤禮侍兼修史侍講直學士院四首  其一 張鎡 
禮云風斷烟，鬨議十九失。片言灼龜鑑，鉅典資以秩。抗志非太高，砭艾起時疾。何翅位宗伯，宇內頼調一。
賀尤禮侍兼修史侍講直學士院四首  其二 張鎡 
斯文未摇落，右序啟哲人。胸中悟復悟，筆底新又新。幻爲九色絲，鑾坡演明綸。兵民總疲羸，夜直煩前陳。
賀尤禮侍兼修史侍講直學士院四首  其三 張鎡 
化權亞史法，委巷汩凡例。良由私愛怨，或使疑信二。姦諛人力勝，危欲蔽忠義。絕識超大千，簡冊當吐氣。
賀尤禮侍兼修史侍講直學士院四首  其四 張鎡 
道傳至孔孟，人主不己任。空言課講說，日用惑已甚。聖朝重橫經，仁澤天下飲。公談故紙外，句句格精祲。
小疾書興 張鎡 
卷懷無與適，著冠試徐行。廊西小堂幽，叢篁雜荷聲。吹衣怯風猛，簾垂一床橫。坐餘忽屢嘆，安閒吾半生。無端局官簿，隨羣覬浮榮。出入與日俱，何嘗惠黎氓。今晨疾在告，反覺意氣平。爐烟結復開，遠度松梢明。晴久色愈耐，枝疎韻尤清。香去松不隨，香來松不迎。倏然歸太虛，無心計虧盈。一著要我决，豈在他人評。還尋鷗鷺伴，靜樂烏可名。眼前俗物空，秋老共身輕。
次韻陸南宮晨起有感 張鎡 
駡坐非真豪，挂冠豈實高。畸跡烟雨埋，客氣利祿鏖。曷若大丈夫，本志輕旂旄。無擇眼界平，芬馨等羶臊。機息箭自空，詎復論弓櫜。先生博達姿，閡世江河滔。器吞子貢璉，才奪東方袍。出處日兩忘，居朝隠蓬蒿。一代能幾人，稱提付郎曹。飯熟菜亦香，但教齒牙牢。
次韻陳唐卿縣尉 張鎡 
耽詩固無益，損慮更招咎。技癢搔不療，銘坐口還又。出門索朋儔，培我本根厚。頑石夸瓊瑰，朽壤被絺繡。歸來三歎息，誰脫章句囿。堂堂柱下史，退食燕清晝。門前車馬閙，有客老且瘦。無求見容貌，話味若飲酎。從容得句帙，細讀前竟後。令人發深省，咀嚼盡華茂。要須即所見，快手撤蒙陋。蘭香出深林，著意烏可嗅。
自廣巖避暑西庵 張鎡 
推枕欣朝凉，開戶畏炎日。駕言城西遊，滯懣去如失。山空秋易知，石近雲屢出。穿松得古寺，隨喜聽講律。士女蜂蟻來，蟠香散經帙。囂思攝正念，頗識動化術。蔬飯有餘飽，徐行縱閒逸。隣庵亦窈深，綠杉間疎密。殿宇煥新築，不待方丈室。相留屏俗情，話澹喜促膝。修筠入支徑，池亭面崷崒。從容十數刻，佳趣領無佚。風床捲青簟，露井放寒繂。藕花雜蒲稍，芳氣遠如一。紛塵愜虛靜，詩成任荒率。殷雷喚飛雨，爽氣定盈溢。興酣在景晚，歸騎莫馳疾。新霜更須來，携樽摘林橘。
自安福過真珠園梅坡 張鎡 
舒憂早踰關，延晤盡名侶。林亭果幽賞，得計良自許。高鳴迭酬唱，陽春誰激楚。坐移遊好園，振策盼芳渚。曾茅舊剪結，冰艷靜誰與。幾年楊巨源，句妙聽鐘敔。謫仙繼前躅，凌厲蒼霄舉。吾人潘逍遥，清新出機杼。揆予才獨後，乙乙抽繭緒。肆瞻宇宙宏，氣類混出處。盍簪忍輕散，快意樽中醑。相看豈時情，襟期耐寒暑。
往逸村雪中上船 張鎡 
東皇喜我出，恐無賦詩題。夜呼姑射仙，盡把雪覆泥。迎晨倚戶觀，凍雀戀樹棲。霙疎雜霰濕，未暇平高低。體物非所長，意蕩著語稽。收興入輿幔，護寒擁裘綈。迢遥下谿步，登舟蘚橋西。摇兀略坐定，艣聲已緣隄。客船與漁篷，漸遠離排擠。皓色山上見，素光水中迷。隔路望小家，緋桃篠枝齊。茅簷果自樂，何必深堂閨。春郊正須遊，带酒尋村雞。
徑山綽上人寄新雪 張鎡 
重闉初履霜，深山已堆雪。牛鳴數舍地，氣序何驟冽。禪宮舊龍居，長夏扇可徹。千崖蔽森蓊，雙徑穿巀嵲。所以方冬時，集霰即飛屑。廊階遊鴿處，爪跡應凍絕。立齊老僧腰，此話忌輕說。掃贈滿棕筥，凝明勝瑶玦。梅風落葉窗，我固傍高潔。疇能報清投，煎茶沃詩舌。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志  其一 張鎡 
吾亦愛吾廬，地僻猶深山。山亦前後有，遠望碧玉環。繄昔近市居，局促幾泥蟠。買園闢荒榛，運量百畝寬。勤勞藝且築，就緒五載間。葛巾雅相宜，何心傲蟬冠。流光隙中駛，霜鬢映蒼顔。恬愉無競外，幸免歷世患。旁人笑野拙，枉是家長安。開門面陂澤，岸岸蒲蓼灣。此身夫何疑，郊島乃瘦寒。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志  其二 張鎡 
吾亦愛吾廬，萬木紛秀挺。一一親主盟，非特時管領。緬懷蠻觸氏，隕腐爭奪境。躍然起予衷，大類困澆茗。掃空市虎疑，照破杯蛇影。步寬更容人，園中無陿徑。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志  其三 張鎡 
吾亦愛吾廬，第一桂多種。西香郁天地，不假風迎送。花開與花落，真境未嘗動。羣芳亦時有，幻巧雲錦綜。廓然清浄觀，豈復計疏壅。紅紅白白處，政自見日用。江山雖阻修，此樂朝暮共。逢場任竿木，何許非戲弄。一笑和君詩，是亦夢中夢。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志  其四 張鎡 
吾亦愛吾廬，試聽談向背。維南匯平湖，浙水實分派。兩峰屹三塔，形勢遠襟带。城中那有此，到處憐湫隘。拏舟信所之，詎復防厲揭。猿鹿騖幽曠，引遯終遠害。抱垣更通津，漁釣欲寄快。都緣跡不羈，徹老心自在。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志  其五 張鎡 
吾亦愛吾廬，精舍出其右。南山祝吾君，身自樂畎畝。福田非住相，初不藉耕耨。衆生睹善法，政合遠奔走。誰知在家僧，特未斷葷酒。更有一般獃，望南看北斗。
莊器之賢良居鏡湖上作吾亦愛吾廬六詩見寄因次韻述桂隠事報之兼呈同志  其六 張鎡 
吾亦愛吾廬，門前賣時蔬。滿擔風露香，選擇未始無。蘇子覓二頃，楊翁營一區。兩者况見成，自顧慚晨晡。不妨瘦如竹，何急肥似壺。向來鍊句癡，工拙分毫銖。如今布袍下，識字村田夫。諸公信余言，相從莫踟躕。
俞玉汝以詩編來因次卷首韻 張鎡 
我生癖耽詩，極力參古意。寥寥千百年，所取僅三四。此言或是癡，的確有見地。大雅既不作，少陵得深致。楚騷久寂寞，太白重舉似。堂堂豫章伯，與世不嫵媚。峭峭後山老，深古復靜麗。長篇雜短章，末學敢睥睨。儻非四公者，孰畢此能事。俞君江南英，懶效决科計。俗子造其廬，覓句獨擁鼻。雪風灞橋路，想見形夢寐。貽我青雲編，三讀增畏愧。未嘗膠山林，亦復到城市。石頑木鑽透，悟處定不二。清風濯炎暑，使我破蕪穢。情悰猥能同，外此誰臭味。請加精進心，道遠烏足喟。駸駸不停規，今古本無異。詩來我知往，因以當交質。
次張以道韻 張鎡 
耽幽畏奔逐，何翅畏暑寒。豈真傲世人，亦各性所安。弄水小漁艇，尋詩蹇馿鞍。相宜清晝永，嬉娛絕嗟嘆。方苞紅玫瑰，紛萌翠琅玕。胡爲悉棄置，隨人强蹣跚。頭顱每自知，終難繼貂冠。超情混俗久，漫若草敗蘭。委身羈馽中，黽勉聊自寬。習氣猶未除，搜句雕腸肝。偷閒時一遊，園池有荷槃。
寄題莊器之招隠樓 張鎡 
得時則爲人，此固丈夫志。生前必功名，說實起後世。君看禹稷徒，烏有覬望意。偶然事逢手，勢若破竹易。所以極萬代，偉績不可槩。紛紛務勉强，指日苟聲利。等觀今昔爲，迷悟由性異。莊侯海內士，豈特靜者類。深歎末俗競，懶赴殊科試。力田抄飯白，結屋傍山翠。受用已有餘，推此更廣施。名樓曰招隠，來者定弗棄。我恨聞命晚，已買城北地。湖濱林麓幽，市遠車馬避。想像輞川寬，庶幾盤谷邃。雖非千步門，肯換一品位。桃蒸春浪活，桂馥秋風至。其時思故友，命駕驚晝睡。堂堂無他言，握手笑相視。吾儕東西隔，橘枳本同味。中年各菟裘，要非太早計。何須並牆居，而後願始遂。
次韻答張以道茶谷閒步 張鎡 
藝此百畝園，池亭粗供遊。新從小堂陰，經營學山丘。攢叢數百樹，如對曠士流。奇石皆有情，聽詩疑點頭。方池正當前，風定清若油。照影畫不成，葉茂枝相樛。心靜境自來，非關苦尋搜。知我與罪我，此話同春秋。委順付天命，萬事杯中浮。莫疑頭上絲，曾因利榮愁。若無忘斯言，長年共無憂。
宿餘杭普救蘭若同訥義二僧訪法喜寺尋登綠野亭 張鎡 
平生樂遊觀，幾欲遍區宇。足力有限量，勝處空默數。餘杭舊名邑，相距纔步武。蘇翁綠野詠，方冊每欣睹。朅來始經行，解擔日蹉午。招提略憇倦，鑪熏散雲縷。上人別累年，省識但能祖。應憐憂患跡，官路還踽踽。將勤設瓜果，就蔭指柵楰。少焉湯浴罷，作意訪奇古。相從到鄰寺，儒宮換堂廡。揆昔列鐘魚，俄此登簋簠。萬法迭成壞，紛紛競誰主。旋陟陂上亭，傾摧幾風雨。老柳不復見，危闌試憑俯。青山幸縈繞，寧暇問秦禹。水流天接處，桑塍間蔬圃。種蓮止坳塘，炊煙莽村聚。咨嗟雜慰快，擬去還眷憮。一笑詩已成，馳奔遽忘苦。
戲效樂天體 張鎡 
去日不可再，來日焉可虛。直待百事足，漫把四大拘。黄河幾曾清，白髮莫旋烏。全福貴安然，真樂難强圖。朴直自許我，才能不如渠。已盟方寸心，免苦六尺軀。登臺值明時，擊壤容匹夫。輕車歷野寺，小船泛晴湖。金鯽池內觀，白猿洞前呼。孤山未學林，長堤且懷蘇。珍實不滿器，醇醪只携壺。更带兩耳鐺，旋煮四腮魚。意均飽暖適，迹或升沉殊。達人曠大觀，萬象歸一途。丹鼎鷄變化，佛性狗有無。快答此話頭，擬議計即疎。
集古今山林閒適詩以林泉嘯咏名之 張鎡 
夜窗涉塵編，山林詩輒取。悠然忘世故，正味若醇酒。渠能道我言，不必出吾口。抄成長自隨，真爲歲寒友。
偶成 張鎡 
出門苦喧闐，歸舍喜消逸。新篁解重籜，尚带溪粉濕。投鑷坐無語，風來動書帙。留客不須歸，今夕月方出。
不睡 張鎡 
溽暑快新霽，濕風生夕凉。屋解掛月盤，瀲灧冰玉光。飛蟲細可數，夜氣收莽蒼。境勝玩不足，橫筇據胡牀。孤生念濩落，靜思還慘傷。山林平時心，政坐多激昂。習懶性已成，投閒計爲長。明宵恐陰雨，不睡庸何妨。
同張以道出遊近郊成古詩十六韻 張鎡 
今辰天宇佳，風光宛如春。園廬豈不樂，景熟興未伸。與客策蹇馿，城東訪幽人。幽人本非約，意往隨清真。市小度啁哳，秋郊迥無塵。楓林纈居前，蔬畦翠橫陳。烟濃山愈淡，徐步望更新。田翁出荆扉，笑揖似所親。坐對俱不疑，一榻三烏巾。胸中絕城塹，眼界空越秦。紛紛癡濁世，等別生顰嗔。青旗正飄摇，小店恰與隣。相邀開縹甕，橙梨共珍醇。悠然會陶然，此適屬隠淪。我家幸匪遠，要辦來常頻。平橋指歸途，野囀依叢筠。
酌道傍古松下錢王水對山絕頂微露塔尖聞有僧院名益錢 張鎡 
山圍當車巾，佳興坌滿前。盤松儼如畫，蓋疊疎蘿纏。沙平恰席許，坐蔭宜鋪氈。扶筇瞰根穴，湛碧泓寒泉。霏空雨方來，衆綠爭欣然。炎銷道旁地，此倍凝陰烟。摩挲復潄滌，毛骨俱澄鮮。輪囷復清冷，肯受代謝遷。何必絕塵世，高潔自永年。錢王德民深，姓氏水爲傳。遥瞻窣堵坡，背立蒼巒巔。人言有廢寺，欲到愁攀緣。諸天散香華，顧我應惻憐。被役不爲饑，凡質何繇僊。
次韻傅景夏見贈兼簡徐季益 張鎡 
懶情妨勇志，闇識乖明時。昔人嗟遠矣，有夢那見之。百計諧余衷，第一證以詩。合處即券鑰，寧問渠爲誰。端居偪仄胸，旦旦荆榛披。又如涸轍魴，縱漾清塘陂。宗旨要領會，法律忌脫遺。泚筆漫擬古，深扃愧無奇。寒松凜顔采，恥競桃李姿。疲馬借康莊，敢對騏驎馳。自娛成自虐，苦心到肝脾。孰真念本願，頗或譏繁詞。君侯忽我予，臭味幾夙期。何時結幽磐，開徑通雙扉。花明鶑錦薌，竹暗蜂烟霏。應緣更數載，遮莫俗驚窺。偉編昨珍投，如病和扁醫。月臺氣醇茂，共社當肩隨。火龜莫視兆，叶吉庸奚疑。解頤持此先，詎須匡鼎來。
近詩殊少閒行綠陰下喜成雜言以自勉繼此當日課云 張鎡 
去冬詩絕稀，作意待好春。春至病始甦，强賦情少真。梅花到海棠，不過數十首。其間豈無興，有筆慵開口。每逢風日美，心醉人不知。林間行若狂，藉草或移時。芳花倏掃蹤，轉作滿園葉。油然翠欲流，剪若陰初疊。老夫愛深處，穿樹開生路。香不是風香，吹來復吹去。扶筇仰面看，青子枝間團。引客任摘嘗，庸詎疑整冠。閒來坐根石，遠望渾無隙。大似天女機，重重綠蘿織。黄蜂恐我嗔，擬住退逡巡。向夏吟更懶，却防蜂笑人。從今當健走，古囊勤抖擻。莫作蒼蠅鳴，常如獅子吼。
看澗水自警 張鎡 
昔往靈隠山，寺前貪看水。木陰鑑暉彩，泓渟絕塵滓。游鯈慣餠餌，敲欄聚如蟻。坐翫豈不佳，直須波浪起。開閘放三板，驚雷奔壑底。如油石上苔，老澱光瀰瀰。衣裳任濺灑，輕飈颯盈耳。歸來尚入夢，睡覺思未已。纍年罕遊山，深居遠廛市。林卉漸叢茂，窮幽併餘美。疏澗彌百尋，縈紆带蘋芷。因風作微瀾，綠皺偏可喜。有時日向晚，灣處閒徙倚。簟紋韡縠皴，風平一齊止。瑠璃瑩不動，最愛中間裏。擬將拄杖探，恐破難整理。擬將瓦礫投，恐涴難揩洗。夾岩桃樹影，迎望青迤邐。飛禽既歸宿，獨留老居士。足痺未忍去，更欲置床几。長繩繫羲輪，不容落西汜。倏思家中景，非同借來比。已拚閒到老，從老閒至死。自此晴便看，其看豈涯涘。冥然心有語，功父吾戒爾。操行益孤高，謹終當似始。靈襟永虛潔，內外非二體。行住坐卧處，泥渠亦清泚。免令水有言，人汙貽我恥。
秋日夙興 張鎡 
晨起浴倍佳，爽疏洞膚髮。靈蕪鬰寶鼎，清忱睇天闕。三十六帝座，一一神遠謁。旋瞻雲始盈，灑雨響飃忽。餘霏集欄廡，林翠忻蔭樾。高枝閑稀星，萬葉被濕月。吟喁蛩蚻輩，草際競窸窣。觀生物我齊，豈計辨與訥。羲車唱羣動，靜思苦易歇。摩挲山頭石，汝相筋稱骨。
讀蕭何傳有感 張鎡 
漢祖肇炎圖，三傑咸輔翼。功成及酬賞，相國獨第一。發蹤指示語，誰曰匪其實。焉知英主心，方謹操縱術。勳高疑益深，固異亭長日。守關忠弗念，置衛防百出。堂堂明且審，自計亦無失。護軍給餉饋，入秦收圖籍。用智既有餘，保身豈難必。遜封散宏財，非真召平力。汙名起田宅，猶愈受斧鑕。終加恭謹辭，賢哉史臣筆。
次韻酬銛上人二首  其一 張鎡 
修客衣襜如，喔咿守閽傍。聞閒掩耳避，令人憶柴桑。銛乎問水濱，其道尊空王。坐來薝蔔林，不聞有別香。
次韻酬銛上人二首  其二 張鎡 
孰知苾蒭流，而能建安作。燈檠味雋永，曾不带葵藿。已撞禪月鐘，請振普化鐸。從伊啞羊呼，高厚中沃若。
移石種竹橘 張鎡 
野性樂閒寂，况值秋氣清。旋即東牆隈，削苔方甃平。石立稍退步，薜荔纏珠纓。橘香湖海趣，竹翠山林情。二物昔所嗜，未暇同經營。環種近百竿，葉葉琴筑聲。對植纔兩樹，顆顆金玉明。交枝與叢稍，拂巾須緩行。其間兩席地，幽致吾主盟。靜極坐累刻，焉有世慮縈。人生會心處，小大景不爭。長年興無涯，風月隨陰晴。抽萌及吐蕊，預喜春林榮。客來開茗鑪，禮意固匪輕。作詩漸忘言，此語亦老成。杜門安蹇拙，何急謀虛名。
椶筍詩 張鎡 
庭階少幽蔚，樹石聊森陳。海椶最先來，相看兩經春。風枯黄髮短，雨老蒼皮皴。葉添朝暮層，尚欠著語新。陰霖欻幾月，芳苞吐輪囷。嘗聞膚毳間，若筍味可珍。使其姿柔媚，未必藏甘淳。耐饞不忍剖，是乃吾術仁。詩人例虛談，夸衒毋諄諄。緣木而得魚，慮貽俗子嗔。
分韻賦薝蔔得松字 張鎡 
呼酒快勸客，教取白玉鍾。趁此清浄枝，向我几案供。葉豐發油綠，香心刻黄琮。向來紅紫陣，喧喧引雄蜂。露斑衣上痕，枉負七尺筇。日暮詩興薄，幽禪苦魔攻。猶勝坐肩輿，排門抗塵容。我祖已封侯，便當隨赤松。
送綽上人歸後菴 張鎡 
春風吹倒人，禪師出山來。相陪坐幾月，口邊生塵埃。夏風吹長樹，禪師歸山去。爲嫌城裏熱，再三留不住。學詩無後先，到此如狂顛。有問是誰格，且疑三十年。
我園 張鎡 
我園樂復樂，不知夜短長。露下楊柳濕，月明蒿艾香。歸途林影橫，忍踏瑣碎光。衡門尚未掩，犬吠循東牆。
回放翁書 張鎡 
鷗盟慙久寒，駒足誰苦縶。霜雪兩歲暮，轉首飛箭急。脂車乏敏手，愛字翻舊笈。三山白浄水，樹屋影𧤏𧤏。梅花百枝寄，寧當一顧揖。官冷坐名熱，天道會張翕。多憂莫白頭，丹鉛火常集。
次韻張子儀郎中 張鎡 
南湖葵柳岸，綠多紫紅稀。有客送詩來，適與葵柳宜。得處洞真藴，非我其爲誰。坐觀行亦看，意會神蕩怡。憫彼世上人，紛紛方外茲。
月色 張鎡 
月色夜逾浄，虛庭當我前。風裳變白玉，何煩佩褊褼。曼倩去已久，誰同醉陶然。空懷依隠心，三叫芙蕖邊。
題畫雲山團扇 張鎡 
若箇大圓鏡，處處山河影。誰謂懶拙翁，而能作斯景。繄予說是語，未免臚窺井。若解目前機，不應言不領。
前有一尊酒行 張鎡 
霖雨半月今夕晴，風堂人稀燈燭明。凉蟲咽咽傍牆竹，聽久但促孤愁生。愁生欲伏誰驅遣，渾汗翠液玻瓈軟。五斗一石非所長，興來亦覺滄溟淺。我生早患難，對酒無可娛。辛勤識字不得力，漫事爾雅箋蟲魚。痛心曩昔親庭趨，從容侍飲情有餘。醉譚先烈從巡初，豈但勇力清疆隅。公侯將相隨指呼，親挾日馭升天衢。墓碑神龍護寶書，勳庸槩見中全疎。機危謀大世莫睹，頼有帝訓昭難渝。用心若比某人輩，相懸萬里非同途。坐間歷歷言在耳，風木纏悲淚鉛水。茫然此事莫輕論，不如盡付金樽裏。神仙恍惚休强尋，壯士易老難爲心。要須出處任天運，况我自判歸山林。一杯復一杯，無客誰同斟。案間幸有李白舊詩數百首，試讀精爽飛雲岑。安得同渠游，霓裾碧瑶簪。回頭却謝髠卓輩，棄置禮法幾荒淫。何如高吟泣鬼神，模寫造化歸無垠。誰能狸膏金距學鷄鬭，起捉簷柱矯首落落看星辰。
冒雨往玉照堂觀梅戲成長篇 張鎡  西湖
幽人占斷煙波景，不但春風翠紅整。繞堂交互玉崚嶒，月中日下光迷影。連年勾引客來看，傳得梅聲滿世間。西湖處士英爽在，大叫稱屈撾天關。拜言臣生太清苦，孤山昏曉搜寒句。水邊籬畔識疎斜，若說栽梅臣實祖。五湖散人張志和，讀霓不中原夫科。門前水擅南湖號，也種梅花數百窠。貪吟豈悟無閒字，置之度外猶餘事。掩臣梅譽最難堪，薦菊泉荒空廟祀。帝曰往哉女雨師，張園梅開正及時。風標霧鎖兩旬日，今歲且使遊行稀。從來奇觀偏宜罕，何妨別具看花眼。不須緣木及守株，時來一釂玻瓈醆。晴多每厭蜂蝶狂，妖濃不類南枝香。未如就作水仙戲，水精纓珮鮫綃裳。素鱗宮闕龍牙牀，瑶麟琪鳳森騫翔。洗湔塵坌凝冰霜，是名清浄富貴鄉。舉瓢無庸酌天漿，芳槽壓酒銀淋浪。桃花流水名漸彰，一醉百榼嗤斗量。和靖此樂恐未嘗，大癡小黠聲利場。得失分定休自忙，詩成鯉魚爲傳將。一閲嗔妬俱已忘，却須信我計頗長。
千葉黄梅歌呈王夢得張以道 張鎡 
笛聲吹起南湖水，散作奇葩滿園裏。被春收入玉照堂，不逐餘芳弄紅紫。一春開霽能幾時，江梅正多人來稀。光風屈指已過半，頼有緗蕊森高枝。今朝拄杖偏宜到，暖碧紅烟染林草。悠然試就花下行，便有疎英點烏帽。細看寶靨輕金塗，密網粲綴萬斛珠。一香舉處衆香發，幻巧更吐冰霜鬚。叵羅盛酒如春沼，不待東風自開了。呼童撼作晴雪飛，雪飛爭似花飛好。上都賞翫爭出城，日高三丈車馬塵。誰能擺脫熱官與銅臭，肯學花底真閒人。時平空山老壯士，不得滅秦報君死。鷄鳴撫劍起相歎，夢領全師渡河水。吾曹恥作兒女愁，何如且插花滿頭。一盞一盞復一盞，坐到落梅無始休。無梅有月尤堪飲，醉卧蒼苔石爲枕。醒來明月別尋花，桃岸翻霞杏堆錦。
廬陵李英才自製墨與梅花寫真艮齋誠齋又許其能詩十月七日携畫見訪且索拙語因成古風以贈 張鎡 
我家種梅三百樹，惱人不特香如霧。階前花影二更來，月光到處縱橫住。幾回欲畫嗟未曾，李君能事乃爾能。素綃竊我當時景，更引夜月花邊升。濡毫暈水厭凡墨，掃烟自就千枝燈。客衣緇盡不復恨，但喜占藝清如冰。圭玄漆響用不盡，博金價定無虧增。又聞覓句頗清熟，社中宗匠交口稱。雲臺萬事無心計，只學希夷多愛睡。醒時非畫亦非詩，恣向虛空寫千偈。君船再過嵎中未，烏丸併望新篇寄。醉來染試陋溪藤，滿壁蛟龍風捲地。
劉宗古畫過海壽星 張鎡 
南極煌煌山川精，輝明淵耀爲天經。化成仙人渡滄溟，黑風不作魚龍腥。冉冉風氣如雲停，峩冠曳带從竛竮。脩髯炯目玉鍊形，神光轉映浮中庭，穹龜坐踞捐輜軿。遼東令威姓維丁，翔空欲下摇霜翎。予方厭世爭腐腥，棲心元域全攖寧。此圖誰將揭素屏，細觀混體通百靈。誅馘飛毒命門扃，清音透頂聞雷霆。披蘿重岡斸松苓，我命在我同千齡。
跋周昉畫錫宴圖 張鎡 
汾陽賸建扶危功，清議那有魚軍容。倖人恃寵自矜伐，似可唾去極力攻。今也束带比肩立，絕口不問如盲聾。水衡有錢誰敢費，設席授几爲爾供。金鵝罩底果何品，異饌定不人間同。翠環玉勺未分勸，坐列有序隨卑崇。君恩天大且籠蓋，天意不假人方窮。鳳凰五章爲世瑞，亦許梟獍鳴雌雄。西山靈木作上藥，道旁惡草翻茸茸。方圓白黑正殊調，端在處者全吾躬。魯叟當年諾陽虎，望之計拙排顯恭。我披此畫屢歎息，杜老謀深言至公。
馬賁以畫花竹名政宣間其孫遠得賁用筆意人物山水皆極其能余嘗令圖寫林下景有感因賦以示遠 張鎡 
世間有真畫，詩人幹其初。世間有真詩，畫工掇其餘。飛潜與動植，模寫極太虛。造物惡泄機，藝成不可居。爭如俗子通身俗，到處堆錢助癡福。斷無神鬼泣篇章，豈識山川藏卷軸。我因耽詩鬢如絲，爾緣耽畫病欲羸。投筆急須將絹裂，真畫真詩未嘗滅。
舊藏文與可墨竹未有對者叔祖閣學以一枝爲惠 張鎡 
崔黄拂素桃李開，春閨融豔蜂蝶猜。范郭揮毫水石具，古愁宛奧關山迴。近代名家工寫物，妍媚嶙峋空傑出。此君孤稟歲寒姿，不入尋常丹粉律。江南鈎鎖殊拘攣，直幹蟠鬰羞雲煙。湖州書飽翻老墨，放枝落紙爭流傳。有來一幅垂虛壁，冷葉疎莖伴幽寂。眼空四海無與儔，出手知公不勞力。世間快意非人爲，曩昔經營心坐馳。從容會合若符節，辛苦反悟皆兒癡。從今相對成三友，憎愛俱損保長久。茂林分蔭已無窮，更合新詩同不朽。
朱師關畫梅溪春曉圖 張鎡  西湖
梅溪之水何清哉，萬頃玉碧天邊來。兩山拱挹各異狀，上有磅礴巨石散落生莓苔。松蘿籠蒙共糾結，带映萬蕊紛瑶瑰。香繁粉豔露凝濕，下視凡卉真輿臺。露裾褊褼彼仙子，褰裳矯首遥相俟。心清悟物思相羊，指點八極供翱翔。胎仙舞空爲前導，紫芝煜煜更芬芳。時當初霽放曉色，赫日滉漾咸池光。羅浮幽夢奚煩數，西湖漫賦橫斜句。相逢弭棹定情親，翠杓瑶罌恣傾舉。東鴉西兔從飛馳，維北有斗南有箕。化工精妙得師旨，寫入縑素不使捐毫釐。何當著身此溪上，溪清梅白森相向。吾與二子成三人，共看桑田乾海浪。
書鎖樹諫圖 張鎡 
中國人材未嘗絕，季龍何苦稱豪傑。一朝得志忘穹廬，侈心不遏洪河决。沙丘未破身先爇，義士敢忘膏斧鉞。所幸嚮來涉經史，敢過知非猶可說。噫!固知禮義之本根人心，何如露臺惜百金。
奉祠雲臺題陳希夷畫像 張鎡 
張子爲人懶無對，遮手一官追行輩。撲緣埃壤半年餘，亡補公家真合退。病羸應念故園荒，連緘力扣中書堂。琳宮分秩問天得，給舍便喜書敕黄。沉疴返舍倏去體，涸鮒順水回春塘。壁間先掛陳處士，案上更置銅爐香。易編與我爲四友，一段因緣殊不偶。從容何止兩歲期，自此相依當耐久。清腴氣貌儼如生，入京尚想騎馿行。世間大事硬漢了，物有所重有所輕。後來一曲愈可尚，不暇隨人作卿相。急歸依舊白雲鄉，忍使猿驚空蕙帳。東吳西華遥相望，海霧天風正摧盪。無邊花月自依春，來伴南湖詩酒舫。
陸編修送月石硯屏 張鎡 
何年商顥澄中秋，中光列籍稀校讎。冰輪充滿不復玷，玉斧棄置無煩修。蝦蟇遁走兔老黠，歷歷可認渾銀樓。揚光厭倦落凡眼，臭黄漲霧紛蜉蝣。收芒轉彩向林壑，孕秀石腹非雕鎪。夜深輝怪想出沒，肯混瓦礫埋荒幽。地神竦踴競持護，山鬼睥睨潜驚媮。扶疎檜影亦透入，非假幻化人能不。誰將作屏伴几硯，窗日互耀摇雙眸。三山放翁實贈我，鎮紙恰稱金犀牛。翁今鉅宋清廟器，咸鐘韶磬鏗鳴球。所學况不負天子，報國豈暇官資謀。子虛賦傳賜科第，始計兵說裨宸旒。傾城寵易妬亦速，巴蜀寄宦甌閩遊。仙風俠氣愈卓越，錦袍玉局當朋儔。平生專車祗文藁，江漢萬古詞源流。崑崙坱圠大巧在，乃欲繪畫真堪羞。精神聞道尚遒緊，恨未面覿肝腸投。此屏遠送有深意，絕勝龜甲圍香篝。用張舍避立必直，銘戒要我參李尤。拙詩酬貺忘不韙，是亦一癡何從瘳。菱租魚市仰高詠，乘輿未果隨子猷。來春流水鱖肥好，看我坐釣書船頭。
太平印歌 張鎡  西湖
修溪檢校閒桃李，暗記蒼苔唯屐齒。野鴛時看立汀沙，个字分明尤足喜。金駝銀鼻豈關念，夢月當窗印寒水。閨門瓜戍忽臨期，交與銅章令滌視。篆文春蚓紅縈纏，背刻太平興國年。因記太宗全盛日，車書萬里恢山川。吳王納地初改郡，錢塘國勢猶依然。治中選任不輕予，縱受往往皆前賢。顧我何人來冒綴，迂愚縮朒仍孤顇。買臣雖陋會稽懷，靖節殊慙彭澤棄。職分猶得按西湖，岸址防侵除葑穢。汎舟何事最官况，屬玉鵁鶄總徒隸。無煩移牒水仙王，徑寫新篇就印章。給露洗開千樹色，支風吹發萬荷香。持歸桂隠真堪樂，世界清凉似巖壑。更將此印印渠詩，是我前生那得知。
渭川獵 張鎡 
鳴冬朔風聲披靡，原樹莽蒼枯欲死。出門四望來無人，何許翁閒守寒水。胸中百萬總活法，閉口不言心自喜。姓名絕念公侯前，草野耕夫略相比。一朝千乘從空來，照天戈甲光皚皚。罾羅不爲彲羆設，果應龜墨收奇才。鷹揚元勳塞兩儀，遣爾後嗣恢宏基。魯公如棠但射魚，縱得齒革何能爲。
夜坐放歌書興 張鎡 
列星光芒遠近同，天河橫來壓孤篷。溪容一碧看未盡，轉入客子詩筒中。筒中滿貯千張紙，一路山川供役使。古來霅水足高人，吾宗首說玄真子。都緣抱負經濟才，有口掛壁常懶開。樵青漁童與共載，大勝俗侶成羣來。可憐當時只名重，野鶴乘軒失威鳳。雖聞肖像登九重，收奬空言亦何用。過五百年孫更癡，布裘椶屩骨格宜。特來乃祖舊遊處，三叫庶幾親見之。見之不見俱莫問，人生只合將閒論。倘來簪紱付兒嬉，聖賢用晦初未悶。拍舷還望星與河，此身或是張志和。一杯更醉投床睡，明日歌聲猶震地。
看雲 張鎡 
老夫自從歸南湖，兩眼用處不敢虛。對人豈暇作青白，尚乃懶閲燈前書。只將看山并看水，山愛煙晴水風起。今朝所向更出奇，極目陰雲滿空裏。千千百百巨石堆，一一十十猛獸來。春濤忽捲大海動，曉陣漸壓孤城摧。當中一抹如龍卧，頭角深藏鱗鬣大。濛鴻杳渺却斜明，高烏爭飛欲驚墮。須臾變化疑有神，億萬里碧無點塵。以知傑觀我已得，模寫詎肯煩他人。歸來爲渠急揮掃，自笑粗狂乏新巧。莫言雲去沒人知，處處是雲雲是詩。
夜看月邊行雲 張鎡 
衆人看月愛月明，老夫看月愛雲行。青天澄霽月當夜，但有爽快無幽情。今宵半月從西上，雲向東移滿虛曠。初如玉鏡插蒼崖，次若銀盤沉雪浪。忽當濃處全收芒，星斗遠近粲復藏。須臾缺處還飛光，林宇高下且陰凉。鮮飆颯颯吹我裳，恍然輕舉凌空翔。只緣中心無一事，始與世人看有異。睡足閒居好滋味，投床徑自齁齁地。明夜月明來共醉，多情更看雲裝綴，縱使無雲亦休睡。
寄春膏牋與何同叔監簿因成古體 張鎡 
蘇州粉牋美如花，萍文霜粒古所誇。近年專製淺蠟色，軟玉瑩膩無纖瑕。盤門繫纜高橋住，呼僮徑訪孫華鋪。琱鎪紅碧任成堆，春膏且問如何去。乃知剡溪桃花黄，楮君同譜生殊鄉。買來論擔不計數，直候東風花草香。其時霢霂吹微雨，潤物無聲略膠土。展開千幅向曉空，漬染都勻始輕杵，擣成一色堅且明。幽具本豈鑽公卿，要供海內覓句客。覓句只今誰有名，月湖老仙居胄監。詩好工夫到平淡，寄分聊當野人芹。莫充諫藁恐被焚，便將演綸登北門。
出山追述所見 張鎡 
我家正對風煙住，飽看陰晴變朝暮。清秋非但入詩脾，挽向溪山深處去。溪山深處是湖州，水合雲凝不斷頭。曬稻坡前移拄杖，罩魚灘際泊扁舟。入城要盡登臨目，駝橋繫纜因留宿。舊遊十載夢驚回，堤邊老柳依然綠。凌晨取道峴山前，漥樽就拊穹崖巔。縈紆遥指道場路，挂席徑造尋幽禪。彎環港轉茭田上，鶑簧激烈千松嶂。竹輿飛入翠光中，寶閤朱扉恣舒望。當年祖訥伏於菟，躡屐旋薙荆榛居。至今夜半吼寒月，守護凈境嚴驅除。呼燈談話倏度夕，粥盃共赴雲堂集。日高振袂過隣峰，老衲相看但長揖。
讀仙書 張鎡 
飛樓半天真人居，玉幢金蕤龍虎輿。層門十丈擁翠樹，枝磨有聲作靈語。邪劣未除嗟異路，紫雲翻袍兩儀舞，赤巾使者呼女鬟。吟風颯颯鵝笙寒，迎月殿高句難攀。踏珠出水如出霧，三十六鳳空銀灣。
馬當山水府廟 張鎡 
江長九月秋氣豪，霜明岸老天愈高。羣真下集水仙府，丁東佩玉聞雲璈。修塗隨處愜奇觀，况此樓殿臨烟臯。割牲釃酒禱靈貺，順風掛席輕狂濤。褊褼數鶴摩空舞，戛然長鳴更凄楚。飛來木末獨移時，不逐昏鴉亂洲嶼。人言馬當船過難，我喜浩興超然間。便須擊楫自此去，指呼萬騎恢河關。
醉後偶書 張鎡 
繩床不解雙足頑，藜杖易厭前庭慳。茱萸顆小梅孕白，玳瑁文皺苔移斑。一鐙左計坐北牖，萬騎縱獵思南山。便呼滕六雨好雪，風捲平郊無賸葉。鞚飛轉旋疾於鷹，箭勁弓鳴獸旁截。芳醪鮮肉娛賓友，撾鼓掁絃催舞袖。橫行未絕五原邊，不死終歸三輔右。望南再拜稱君壽，愚臣豈解酬恩厚。古來相際必風雲，今日名王宜有後。
王荆文公有客至當飲酒篇姜邦傑廣其意賦詩見示有云有客固當飲無客飲更歌有客與無客頹然同一科僕因和答一首 張鎡 
客至當飲酒，客去亦飲酒。有客與無客，酒杯不離手。昔賢立意固可嘉，今賢廣之尤足誇。人生都無四萬日，炊黍未辦鬢已華。功名富貴軟鐵漢，四萬日中先太半。穉衰憂病睡工夫，餘剩不能供罋算。何當筠籠罩住兔與烏，請渠同道黄金壺。皇王帝霸果何事，醉眼一覷皆虛無。春風今年春雨粗，池中水通門前湖。垂楊洲旁繫板舫，艷杏橋上行巾車。纔晴肯放此樂緩，客有與無俱不管。詩成書紙或書牆，後五十年墳草長。
三愛吟 張鎡 
有手須把酒，有口須吟詩。更留未老脚，上山當及時。我生除此百不愛，儘著餘年了三債。一歲縱教醉百回，三日始一眉頭開。百年藉使吟萬首，十日得三果何有。足健且長閒，當能遍巖藪。君不見王逸少，誓墓不出窮名山。謂宜以樂終，不願縛足名宦間。又不見陶淵明，快飲不負頭上巾。嗤笑魯中叟，彌縫闕失成灰塵。又不見杜少陵，作詩饑凍猶忘愁。未得驚人句，自言到死不肯休。人生三物間，所願常周流。此身已復專林壑，賦詩飲酒須行樂。
謝豈菴餉澄粉圓子 張鎡 
老蚌嘗聞生合浦，射彩飛芒互吞吐。都緣晝夜兩跳丸，縈繞須彌照寰宇。金鴉遠逐銀蟾蜍，傳孕億萬皆成珠。荒寒海際人罕見，第取服用充珍娛。吾宗皎皎青雲器，神餐玉方曾屢試。細淘瓊粉滴成泥，幻出勻圓乃無異。開奩驚睨未敢傾，蔗霜作伴眼爲明。始知可助非時供，餦餭糜糗難爭衡。當年魏珠徑寸照乘日，不聞堪鬻資人食。漢臯所遇若鷄卵，解贈未竟佩亦失。寒宵書窗黄葉鳴，焉有李白力士鐺。敲冰然竹喚沙釜，未喜蟹目先蠅聲。須臾湯沸投香顆，一顆光浮膩仍夥。絕勝車載薏苡歸，誤與文犀遭譖禍。但聞頗勞纖指功，慰饕塞饞那可窮。從今休遣長須送，我自煨芋聽松風。
鴉舅辭 張鎡 
自從結廬依北城，入夏常聽鴉舅聲。五更欲盡日未上，繞樹往往偕鷄鳴。想欣綠草露光濕，漸喜茂蔭晨輝清。道人披衣起危坐，睡思頓去毛骨輕。既免待旦赴朝集，祗欲和月隨農耕。人言外甥多似舅，爾甥天資太濁陋。固宜相見屢施拳，使瞻在前忽在後。衣裾峭整紫翠長，更學燕燕玄爲裳。鵲并鸜鵒定通譜，名曰鵯鵊字未詳。我園聽鶑兼撫鶴，閒亭本是無心作。未能授館專爲君，萬竹千松且同樂。
茂洪赴漕試歸苦目疾 張鎡 
潘侯兩鬢光如月，盡日看山常拄笏。經營菽水纔有餘，赴調無心况干謁。少年習氣秋來發，較藝文場肆猖獗。揚沙風起晝昏冥，點漆歸來似泥淈。我生正欠封侯骨，硯破編殘徒矻矻。與君發願繡佛前，綺語機心回樸訥。內觀靈府窮丹闕，虛室生明照毛髮。却將目力寫新詩，巖電千年不埋沒。
還至吳淞茂洪用余臨平詩韻放魚因思舊行大江嘗縱巨魚再和爲答 張鎡 
太倉雲路天黏水，櫛比漁家接沙觜。巨艘買放截江鱗，舉網遮空暗窗紙。錢多魚賤俱放懷，成貫不數成船來。今朝縱汝真小惠，好去瞿塘灧澦堆。
美人曲 張鎡 
美人娟娟似秋月，宮中女兒妬欲殺。惡言忽入恩愛移，自是君王不情察。深宮夜冷調秦箏，曲曲翻成哀怨聲。願得風吹落君耳，回心照妾相思情。
叔祖閣學生朝以丹砂鑄酒盃爲壽 張鎡 
真人玉練超塵質，尚假金鹽煮堅石。要知草伏砂最難，護氣延年本仙術。神爐秘炭呼祝融，日月出沒奔朱龍。至今受化感靈藥，異寶具體專奇功。鑄盃獻公酌沆瀣，雕盤棗實如瓜大。飛瓊鼓簧雙成笙，醉色渥丹天所愛。東風吹萬纔兩旬，誕序更數三千春。丹砂爲金金生沙，坐閲東海揚車塵。全才備德難具陳，紫樞黄閣旋洪鈞。願從宏芘托此身，舉杯論文日相親。
叔祖待制移居新市華閣初成適逢誕日尊幼畢集鎡獨阻奉觴因遐想賦詩爲壽 張鎡 
西清老人新樓居，下瞰四澤如江湖。憑高挹景未比畫，人望樓上真仙圖。楊花燕子句排露，鵾絃鳳竹聲驕粗。先生已腰白玉带，我今且漉黄金壺。朝來歡聲動里閭，連帥高蓋將軍車。松髯峰準照華棟，共說熊夢當年符。高情和氣今誰右，海山星斗稱爲壽。一門鼎食繼前勳，容我窗間吟遠岫。
當塗叔祖生朝以顧亮畫雙松鹿雀爲壽 張鎡 
維崧之顛仙所巢，凡卉不敢爭分淆。千年雙幹騰老蛟，露月沐浴風枝敲。雪霜貿貿青愈苞，天授非論地肥磽。翼而翔飛足而跑，倘輕來此遭譏嘲。偉哉兩鹿義漆膠，生鐵挺角銅爲骹。於菟可阱熊可庖，爾獨不受人鞭捎。如鳳在藪麟在郊，俯仰自得盤林坳。神雀亦喜辭黄茅，飛鳴豈復喧啁啁。丹葩照映山靈教，欲銜獻仙薦杯殽。南園胸中洞六爻，大藩鎮護無鳴髇。報穰祝畢停迎貓，行取相印符竹拋。長生陰德丹臺抄，我欲歌頌追雲璈。往壽此畫猶毫髾，阻修頼有精誠交。
南園叔祖生日 張鎡  长江
當途老稚遮不住，京口屯雲饑待哺。平生四海廟廊姿，八處蕃宣俱暇豫。紹興元勳如日懸，承家有人光後先。驥行萬里要老大，天公已與青松年。愚孫窮好祗林藪，日汲菊潭清釀酒。欲往壽翁道阻修，遥問長江借升斗。人間樂事唯逍遥，蓬萊方丈非迢迢。詩成喚鶴銜將去，認取南陽卧龍處。
呈尤侍郎陸禮部 張鎡 
今春少晴天，雨聲常綿延。曉來羲車展雲出，射我屋瓦生蒼烟。憶昔既冠時，壯志平幽燕。先王手扶太極起，餘事未竟騎星躔。誓將膽與腸，剖析帝座前。出師先定董郭薦，此老妙處心默傳。甲庚子亥繫宿業，古來局殺英與賢。蒼華蕭蕭葯裹側，不覺轉盼霜滿顛。因念夢境中，此亦非小緣。枉教心無片餉息，形氣自賤欲火然。一根返源六根了，如何不遣情勾牽。今朝好春風，歌鳥如管弦。花香舒錦機，次第鋪我園。柳柔曳金繩，高下拂我船。伸臂攬六龍，莫過桑榆邊。披猖車尾霞，丹碧如旂旜。幻作萬石酒，爛醉三千年。世間生死俱掃空，况復戲弄冕與軒。江西揚子雲，道院方晝眠。來書拆半月，欲報懶欲忺。許我詩五十，方得見六篇。清腴似陶謝，尤覺詞精便。尤陸二丈人，和答尚未全。賤子焉敢繼，口誦心膂鎸。此月小築成，南湖向西偏。規模從簡儉，門牆抵人肩。池亭巧相通，萬竹夾澗泉。風月豈易量，肯換閒憂煎。懷公不能休，語盡終難宣。
陳子西投贈長句走筆次韻奉酬 張鎡 
作詩我恨無新功，良田所積未始豐。君侯何事有此癖，判却不費平生窮。容臺故人作書至，百篇古體緘幐中。剪裁雲霧閒孔翠，此尚人力虧天工。請君直道當下語，莫擬世俗紛華蟲。古人規繩亦謝去，豈不自已光圓融。大千沙界大千海，置之足上升天宮。到頭只是舊時我，不妨自就聲律籠。若能言下便領得，老夫衣鉢當傳公。
簡虞子建 張鎡 
虞君借屋王城裏，閉門端從窮經史。遊謁俱非射利徒，名公往往爲知己。年來清貧漸到骨，造命由天常自委。屬客雖慳北海樽，出街尚矜東郭履。我交英彥固不少，易足如君誠鮮矣。連朝雪片大似掌，平地未尺俄復止。今晨暘光炙瓦壟，旋滴虛簷聲不已。竹間鳥雀快飛鳴，庭下兒童爭跳喜。叩關過我未及款，首問雪詩曾有幾。自云危樓開破牖，盡見山屏羣玉倚。遠從臺館聽笙簫，更煮鮭魚傾濁醴。呼兒誦我湖上句，聊當清歌摇醉耳。初聞不覺忽自哂，過奬翻令增愧耻。屢稱非僞弗許辯，更愛無心真絕比。紛紛馳谷跨深坑，苟祿貪榮顙流泚。辛勤縱得席暫暖，爭坐成羣又催起。豈若高蹈身不與，裹布羹蔬藉溫美。乘閒書紙本非詩，切勿多傳召嗤鄙。
簡喻叔奇工部沈無隠寺簿 張鎡 
園居懶成癖，駕言何所之。出門無妨看好雪，粉地玉天相範圍。氣增坐車熱，旋換白鹿騎。不須携古囊，詩句隨雪飛。故人昨遷官，過我睡掩扉。登堂謝不敏，款話俄移時。咨詢玉照三百樹，縱未放花堪舉巵。當約香山翁，共了此段奇。喜歸步林曲，問梅梅有辭。相看兩經年，非無主人知。去春偶晴多，昏曉無不宜。靜來藜杖橫，笑去綸巾欹。琉璃巨鍾深數指，月底四弦驚鵲起。興濃何必斷吟鬚，快寫新詞歌皓齒。燭遥照路不照花，三更露壓星斗斜。明床氈穩半酣寢，頭上最愛香雲遮。明朝再來看，亦復送落霞。尤物到了奇，飄英覆泥沙。非徒隨步白錦茵，轉首綠蔭森交加。于今雪見五六白，斂衽何辭讓渠色。但催佳客犯寒來，我自有花開頃刻。言餘試摇枝上凍，已覺欣欣芳萼動。或如紅豆或如椒，若說供詩儘禁用。星郎農簿辭林鳳，素有聲名過屈宋。訪余必待巧乘閒，却恐梅花解嘲弄。
次韻曾侍郎 張鎡 
世上曾誰歌白雪，慨歎風人聲屢咽。旋蟲時叩豈無聞，盡發宮商方應節。江西源正非旁流，文清詩名不易收。師承吏業特餘事，一門玉律誇中州。了知著脚最高處，不局晚唐脂粉路。涪翁時異屹相望，龍勺彝樽滿堂聚。昔人詞賦上三都，未必獻納裨皇居。且今司刑掌邦賦，羔羊化行無詐狙。孤生奚貪芻豢說，一飯跏趺諸想滅。案頭何用寶傳燈，自有公家論語說。
蚊 張鎡 
連夜雨作污渠泥，枯莖蠹葉紛滿蹊。塘坳蠕蠕長科斗，罋腹攘攘翔醯鷄。濕生別種蛆蛭類，倒擲橫跳浮却墜。晴風一旦略噓吹，便解飛騰添足翅。初即陽光緩緩遊，鼓隊趨羣屋角頭。雪片有聲飄作陣，楊花無樹輥成毬。爾自與人風馬牛，緣何耳邊鳴啾啾。鳴啾啾，未爾罪，撲鬢噆膚驅不退。有時深夜呵殿來，惱亂書燈猶作祟。何人當年假爾名，曰蚊豈爲文足稱。斕斑不過脚似豹，勇健未必拳如鷹。蚊吾語汝汝切聽，爾詎不聞大鵬舉翼辭南溟，上九萬里如雲興。爾又不聞鳳凰來儀虞帝庭，九章備體參四靈。奚曾逐逐專囂塵，固知比擬非其倫。我園牆陰容爾停，自全且效腐草螢。吸露大勝血肉腥，口業既免報漸輕。不然薰燎滅爾形，吾言匪妄如日星。
船回過德清 張鎡 
溪平如簟不織紋，夕陽紅葉參差分。蘆邊孤篷飯炊芹，風力引上縈長雲。天將此意慰所欣，我倦不飯興自醺。思懶豈復筆下勤，一默中有詩無垠，林木振動山應聞。